[dc]‘આ[/dc]સ્તિક’ અને ‘નાસ્તિક’ એમ બે કિનારા વચ્ચે વહેતી નદીનું નામ છે ‘ઈશ્વર’. આ એક શબ્દ બોલતાંની સાથે આસપાસ એક અનોખું વિશ્વ ઊભું થઈ જાય છે. આ વિશ્વમાં છે કેવળ મંદિર, મસ્જિદ, ચર્ચ તથા મહંત, મૌલવી અને પાદરીઓની અપરંપાર પરંપરાઓ. યુગયુગાંતરોથી ચાલી આવતી કંઈ કેટલીયે શ્રદ્ધા-અંધશ્રદ્ધા અને અશ્રદ્ધા એમાંથી જન્મતી રહે છે. કેટલીક બાબતો દિવા જેવી સાફ હોવા છતાં એને ક્રિયાકાંડના નામે જટિલ બનાવવામાં આવી છે. નવાઈની વાત એ છે કે આજનો બુદ્ધિજીવી વર્ગ પણ એમાંથી બાકાત નથી. જેઓ સમજદાર છે અને જાગૃત છે તેઓ વારંવાર ગળું ફાડીને સમાજને કહે છે કે આમાંથી બહાર નીકળો અને સહજ રીતે વર્તતા શીખો. પરંતુ એમની વાત લોકો સુધી પહોંચે કેવી રીતે ? વેલ, એ પહોંચાડવાનું કામ તાજેતરમાં કર્યું છે ‘OMG’ એટલે કે ‘Oh My God !’ ફિલ્મે.